РИТУАЛ ЗА ГРОЗДОБЕР

Гроздове пълни пак са натежали във лозята,

и мало, и голямо, готви се за церемонията свята.

Стопанката ръцете бели на невестите ще мие,

хоро на гроздобер на селския мегдан ще се извие.

Момците своите любими скришом ще задирят,

на празника родителите няма да придирят.

Ще пеят, ще берат момите, чак до заник слънце,

прибирайки в кошовете последното узряло зрънце.

А после, гроздовият аромат от шарапаните на Чая

из долината ще се понесе и босоногите девойки ще омая,

ще затанцуват, и с молитви в съдовете ще нагазят

избраниците - девствените жрици на Сабазий.

От улея докато сокът тъй блажен не потече,

ще тъпчат уморени, но засмени и безгрижни, те.

А младите юнаци, първи, с шепи ще опитат елексира

и край огньовете ще бързат да премерят мъжката си сила,

от ритуала и от чувства сладострастни окрилени,

ще търсят в погледите на любимите си одобрение.

Деца и стари ще се веселят, родопски песни ще се пеят

и всички ще наричат: Силно, пивко и уханно вино да се лее!

**Трето място за поезия** – Анна Петрова-Дюлгерова